בני הזוג, סטארטאפיסטים בשנות ה-30 לחייהם, הורים לתאומות בנות 6, שכרו דירת שלושה חדרים בצפון תל אביב. הדירה הייתה ריקה וכללה רק מטבח בסיסי. בני הזוג, שעד אז השתמשו ברהיטים מתקופת לימודיהם באוניברסיטה, ראו במעבר הזדמנות ליצור בית נוח ומעוצב כך שיתאים לצורכיהם, ופנו למעצבת הפנים שרון ברקת. תהליך העיצוב נמשך כחודשיים, אבל למרות הזמן הקצר הוא נעשה בהדרגתיות. "הבסיס של סטיילינג בעיניי הוא האקלקטיות וההדרגתיות", אומרת ברקת, "לכן גם כשיש לחץ של לוחות זמנים, אני מקפידה לחלק את הקניות על פני זמן, לעשות הפסקות ולתת לדברים לשקוע, ולאסוף פריטים ממקומות רבים ומגוונים. זה אמנם יותר עבודה אבל זה משתלם".